《未试即事杂书 其二》
宋代·柳子文

一一听宫徵，铢铢较短长。品题分玉石，得失异炎凉。

中的非无术，知音岂易忘。鱼龙头角老，变化更何方。

作者简介：柳子文，字仲远。神宗熙宁六年（一○七三）进士（本人《次韵呈文潜学士同年》诗）。曾官宣德郎（《栾城集》卷二五《伯父墓表》）。哲宗绍圣间为定州签判（《苏轼文集》卷五四《与程正辅第六十五简》）。约卒于元符二年（一○九九）（同上书卷六三《祭柳仲远文》）。今录诗十五首。